
A B S T R A C T

Fenomenul „migraţiei politice” ( „defection”, „party-switching”, „crossing the floor”, „carpet-crossing”, „partyhopping”, „dispute”, „canoe-jumping etc.) nu este unul bine privit de opinia publică, afectând încrederea cetăţenilor în instituţia parlamentară, partide şi oameni politici, deopotrivă. Cu toate acestea, legislaţia „anti-defecţiune” este mai curând o rara avis în democraţiile consolidate, fiind întâlnită mai ales în statele în tranziţie (în democraţiilor emergente sau incipiente) atât în forma codificării constituţionale (mai rar) sau a măsurilor legislative temporare, în baza imperativului consolidării acelor sisteme de partide cu tendinţe puternic centrifuge. În Europa, în majoritatea ţărilor, mandatul imperativ este neconstituţional (cu excepţia Ucrainei şi parţial a Serbiei; Constituţia Portugaliei stabileşte reguli cu privire la pierderea mandatului în cazul părăsirii partidului, dar mandatul nu este imperativ). În Statele Unite ale Americii un număr de 18 state au modalităţi de revocare a alesului pentru schimbarea partidului în timpul exercitării mandatului reprezentativ. 

În România, Art. 69 alin(2) din Constituţie stabileşte că mandatul nu poate fi imperativ (prevedere în concordanţă cu recomandările Comisiei de la Veneţia): „Constituţia României – ARTICOLUL 69: (1) În exercitarea mandatului, deputaţii şi senatorii sunt în serviciul poporului; (2) Orice mandat imperativ este nul.”

Câteva observaţii preliminare
Membrii aleşi ai Parlamentului trebuie sau nu să îşi piardă mandatul, odată cu părăsirea partidului pe listele căruia au candidat? Pot sau nu fi MP independenţi? îşi pot schimba apartenenţa partinică în intervalul unei legislaturi? Acest tip de interogaţii
 au devenit comune, în ultimii ani, în mediile europene (presă, politologi, experţi constituţionalişti etc.). Schimbarea apartenenţei politice în timpul mandatului este ceea ce anglo-americanii numesc floor-crossing sau party switching; în România tema a fost arondată, la un moment dat, „combaterii fenomenului migraţiei politice” (în experienţa parlamentară românească existând exemplele ApR şi UNPR, partide cu grupuri parlamentare constituite prin migraţia unor parlamentari aflaţi, iniţial, în grupurile altor partide parlamentare - rezultate în urma validării alegerilor). În economia temei trebuie luate în calcul mai multe variabile: sistemul de partide (legislaţia de organizare şi funcţionare a partidelor politice), legislaţia electorală, prevederile constituţionale şi nu în ultimul rând, orizontul de aşteptare al cetăţenilor.  

Sunt state – nu din zona a ceea ce am numi, după standardele OSCE, a democraţiilor consolidate – în care un MP nu îşi poate păstra mandatul dacă a părăsit partidul în al cărui grup parlamentar a fost iniţial membru (partidul sub al cărui program electoral a candidat). Astfel de state sunt Guyana, India, Ghana, Capul Verde, Kenya, Malawi, Nigeria, Zimbabwe, Camerun, Namibia, Seychelles, Sierra Leone, Zambia, Bhutan, Cambodia, Kazahstan, Kyrgyzstan şi Tailanda. 

În unele state, Uganda de exemplu, alesul îşi pierde automat mandatul şi sunt organizate alegeri în circumscripţia respectivă, la care şi cel care a pierdut mandatul poate participa, ca independent sau în numele altui partid.  Există distincţii stabilite în lege între cei care pleacă din partid (demisie) şi cei care îşi pierd calitatea de membru de partid prin excludere. 
Există state în care preocuparea limitării migraţiei politice este una de durată (India şi-a elaborat şi revizuit legislaţia în domeniu de 3 ori în ultimele patru decenii: 1973, 1985, 2003 – în ultima completare se prevede explicit că o persoană aleasă este descalificată din statutul de membru al parlamentului dacă renunţă voluntar la calitatea de membru al partidului sub sigla căruia a fost votat; mai mult, legislaţia indiană permite „expulzarea” parlamentară şi dacă MP se abţine de la vot sau votează împotriva direcţiei partidului din al cărui grup face parte). Potrivit legislaţiei indiene nu poţi părăsi partidul în numele căruia ai candidat şi să-ţi păstrezi mandatul ca independent dar există şi o excepţie: atunci când un partid este părăsit de cel puţin ¼ sau mai mulţi parlamentari (din totalul grupului parlamentar din camera respectivă). Un astfel de mandat poate fi numit „mandat administrat de partid”, ca argument în favoarea sa putând fi grija ca opţiunea electoratului să nu fie modificată prin schimbarea partidului de către parlamentari. 
În statele din familia Commonwealthului o pondere de 58% din total penalizează defecţiunea parlamentară cu pierderea mandatului. În Noua Zeelandă în perioada 2001 – 2005 a funcţionat Election Integrity Act prin care un MP ales pe listele unui partid trebuia să părăsească parlamentul odată cu părăsirea partidului. În 2005 s-a abrogat această lege (de altfel destul de impopulară printre parlamentari) abrogarea fiind şi rodul „micro-managementului” politic operat de un număr de parlamentari care doreau să rămână independenţi. Legea care a fost în vigoare între 2001-2005 a apărut la presiunea opiniei publice, în urma unei campanii de presă generate de părăsirea unui partid politic de către un parlamentar, fără a renunţa la locul din Parlament şi la salariu/ indemnizaţie.  În Canada se afla la un moment în dezbatere parlamentară un astfel de proiect de lege. Chiar dacă „defecţiunile” sunt în continuare foarte prost văzute de public există puţină determinare din partea parlamentarilor din democraţiile consolidate în privinţa redactării unei legislaţii în consecinţă (recall legislation). 
În statele în care democraţia are o tradiţie puternică, opinia publică reprezintă principalul motor al contestării „migraţiei” politice; în Suedia, unde nu există o legislaţie de tip recall, presiunea opiniei publice a determinat, în unele cazuri, demisii din parlament ca urmare a schimbării apartenenţei politice.  

În accepţiunea standardelor OSCE mandatul de parlamentar trebuie privit ca fiind individual; dacă locul respectiv trebuie redistribuit în condiţiile părăsirii partidului, atunci acest lucru trebuie realizat prin „act judiciar formal sau prin alt proces adjucativ formalizat printr-o lege”. De notat că mai mulţi experţi au argumentat că o astfel de lege este / tinde să fie  impopulară în primul rând printre cei aleşi. Important este şi modul de configurare al sistemului de partide. Democraţiile consolidate tind să pună mult mai puţine restricţii partidelor şi activităţii acestora (şi apartenenţei la acestea) iar legislaţia / măsurile „anti-defecţiune” pot fi considerate ca restricţii în activitatea politică a partidelor. În unele state schimbarea partidului / apartenenţei politice în timpul legislaturii nu este percepută ca fiind o problemă importantă ( este non-issue) în vreme ce în altele este privită foarte serios, din perspectiva menţinerii stabilităţii guvernamentale. În general este o „non-issue” în sistemele multipartidiste limitate (sisteme care formează guverne având în parlament între 3 şi 5 partide importante) şi este „issue” în sistemele multipartidiste extreme (care au mai mult de 5 partide importante pentru formarea guvernelor şi pentru impactul lor, ca partide de opoziţie, asupra funcţionării guvernelor). O altă distincţie trebuie făcută între „parlamentele de parlamentari” şi „parlamentele de partide” (în primele aleşii se bucură de mai multă autonomie de vot, în ultimele cea care contează e disciplina la vot). Cel mai semnificativ exemplu de „parlament de parlamentari” este reprezentat de Congresul SUA, dar nici aici apelul la disciplina de partid nu este marginal (pentru republicani a reprezentat chiar o preocupare constantă în ultimele decenii) deşi stabilirea candidaţilor revine alegerilor primare. La polul opus parlamentul englez este un exemplu elocvent de „parlament de partide”, în pofida circumscripţiilor uninominale – procedura de alegere a candidaţilor este încredinţată partidului la nivel de circumscripţie; la fel şi procedura electorală propriu-zisă (campania electorală)
. În Italia de până la 1991 (când votul multiplu preferenţial a fost modificat) în virtutea modului în care erau aleşi parlamentarii aveau mai multă autonomie, dar care adeseori nu era tradusă în autonomie politică şi independenţă de judecată şi vot, ci în creşterea marjei de negociere (pentru avantaje), chiar indisciplină şi fragmentare. Toate regimurile politice democratice reprezintă, în bună măsură, regimuri de reprezentare mediate de partide. 
Partidele şi legislaţia anti-migraţie

	Tipologie democratică (2007 – datele Consiliului Europei)
	Naţiuni / nr. 
	State cu legislaţie anti-defecţiune / nr
	Codificări legislative – state cu legislaţie floor-crossing

	Democraţii stabile
	36
	5 (14%)
	India, Israel, Portugalia*, Trinidad & Tobago

	Democraţii noi
	54
	13 (24%)
	Belize, Ghana, Guyana, Bulgaria*, Ungaria* Lesotho, Mexic, Namibia, Samoa, Senegal, Surinam, Ukraina

	Semi-democraţii
	58
	19 (33%)
	Armenia, Bangladesh, Fiji, Gabon, Kenya, Macedonia, Malawi, Mozambique, Nepal, Niger, Nigeria, Papua New Guinea, Seychelles, Sierra Leone, Singapore, Sri Lanka, Tanzania, Uganda, Zambia

	Non-democraţii
	45
	4 (9%)
	Congo (Democratic Republic), Pakistan, Thailanda, Zimbabwe

	TOTAL
	193
	41
	


Distribuţia regională a măsurilor anti-defecţiune prezente în legea fundamentală

	Regiunea
	Codificare constituţională anti-defecţiune 

	Africa
	24 (16)

	America de Nord şi America de Sud
	5 (4)

	Asia
	9 (7)

	Europa
	1

	Orientul Mijlociu
	1

	Total
	40 (27)


Obs: cifrele dintre paranteze reprezintă state din Commonwealth

În ceea ce priveşte varietatea măsurilor anti-switching, în 39 de constituţii naţionale celor în cauză li se impune renunţarea la mandatul de parlamentar, cu excepţia Israelului. În Legea Fundamentală a Israelului Amendamentul al 12-lea nu interzice unui membru al Knessetului să-şi schimbe partidul în timpul mandatului în schimb, la alegerile următoare, acesta nu mai poate participa pe listele nici unuia dintre partidele componente ale legislaturii în care a intervenit defecţiunea, cu excepţia situaţiei în care acesta face parte dintr-o facţiune politică scindată dintr-un partid (în condiţiile legii partidelor politice). Cu alte cuvinte, clauzele anti-switching israeliene amână pierderea mandatului până la proximele alegeri generale. În aproape jumătate dintre constituţiile cu astfel de statuări este sancţionabilă doar renunţarea voluntară la calitatea de membru de partid, în vreme ce pentru cealaltă jumătate şi excluderea unui parlamentar din partid are ca efect pierderea mandatului (excluderea este tratată ca şi defecţiune). Există un număr de state Guyana, India, Pakistan, Bangladesh, Zimbabwe şi Sierra Leone în care şi votul în dezacord cu grupul parlamentar este considerat defecţiune şi sancţionat.

Raportul Comisiei de la Veneţia privind mandatul imperativ şi practicile similare (2009)
 – scurtă sinteză
Originea mandatului imperativ provine din dreptul Roman menţinându-se şi în perioada medievală; în reprezentarea teritorială mandatele erau imperative, cei aleşi fiind obligaţi să apere interesele comunităţilor (stărilor) care i-au trimis în Parlament putând fi rechemaţi dacă nu le reprezentau corespunzător. Odată cu teoria liberal-democrată şi cu răspândirea acesteia în mediile intelectuale şi politice s-a avut în vedere ca surse fundamentale în definirea mandatului reprezentativ legitimitatea şi suveranitatea naţiunii: „chiar dacă va fi ales în circumscripţii locale, reprezentanţii nu reprezintă exclusiv alegătorii lor locali, ci un organism abstract, naţiunea, care este superioară şi diferită de circumscripţiile locale.”. Edmund Burke este cel care a stabilit principiile democraţiei reprezentative şi antagonismul acesteia faţă de mandatul imperativ (discursul în faţa alegătorilor din Bristol, 1774
); potrivit acestuia fiecare individ trebuie să posede dreptul de a-şi susţine opiniile – şi din acest motiv, parlamentarul „nu este un ambasador” într-un „congres de ambasadori” ci membru în parlament, care este un ansamblu deliberativ al unei naţiuni, cu un singur interes: interesul general; interesele şi prejudecăţile locale nu trebuie să primeze, ci binele general, care rezultă din interesele generale ale întregei naţiunii: „Voi alegeti un membru într-adevăr dar, atunci când l-ati ales, el nu este membru al Bristolului, el este un membru al Parlamentului”. Din această perspectivă rezultă şi argumentul pentru care alesul – chiar şi în circumscripţiile uninominale – nu reprezintă colegiul şi interesul general al naţiunii / ţării (în 1792 acelaşi Burke observa că, deşi doar o mică parte a britanicilor aveau drept de vot, Parlamentul putea reprezenta foarte bine interesele reale ale tuturor cetăţenilor Coroanei – pe o astfel de argumentaţie s-au bazat şi oponenţii extinderii dreptului de vot în 1832, opinând că extinderea reprezentării nu e importantă câtă vreme toţi cetăţenii sunt „virtual reprezentaţi”
). 
Mandatul imperativ, migraţia politică şi reglementările constituţionale
În Europa în majoritatea statelor (excepţii erau Ucraina şi Serbia) mandatul imperativ nu este prevăzut în legile fundamentale (constituţii), Germania având o formă de mandat imperativ dar doar la nivelul landurilor. Migraţia parlamentarilor constituie o problemă a fidelităţii acestora faţă de încrederea acordată de electorat şi de partidele politice; se recunoaşte că în sistemele electorale cu scrutin proporţional pe listă de partid migraţia parlamentară poate schimba semnificativ opţiunea electoratului. Fără a se declara adepta unui anume sistem electoral Comisia a criticat sever sistemul proporţional cu listă de partid în care electoratul nu are posibilitatea de a alege între mai mulţi candidaţi (ordonarea listelor trebuie adusă la cunoştinţa electoratului anterior votului nu după – ca în cazul Serbiei, însă optim ar fi ca ordinea să rezulte din opţiunea electoratului, prin vot). Mandatul trebuie să fie independent şi liber (în spiritul subînţeles al Raportului Comisiei de la Veneţia), afilierea la partide nu trebuie să prevaleze asupra independenţei parlamentarului, aflat în serviciul naţiunii (deşi migraţia este recunoscută ca fiind un fenomen politic negativ). 
Comisia se manifestă împotriva mandatului imperativ considerând că principiul de bază (constituţional) care interzice mandatul imperativ sau orice altă formă de pierdere a mandatului politic al reprezentanţilor naţiunii, trebuie să prevaleze ca o piatră de temelie a constituţionalismului democratic european.
De o manieră asemănătoare Raportului Comisiei de la Veneţia şi Documentul Copenhaga, adoptat de Conferinţa pentru Securitate şi Cooperare în Europa în 1990, stabilea că „deţinătorii mandatelor reprezentative, care au obţinut numărul legal de voturi pentru a fi instalaţi în funcţie, trebuie să-şi păstreze mandatul până la finalul legislaturii, în conformitate cu procedurile democraţiei parlamentare şi valorilor constituţionalismului. 
Fenomenul migraţiei politice în Europa  (şi Uniunea Europeană)
Există state / parlamente / sisteme de partide în care migraţia politică respectiv switching-ul intra-parlamentar se întâlnesc cu o frecvenţă mai mare (Franţa, Italia, Rusia) şi state în care acest fenomen este mai puţin frecvent. În general, în ţările europene acest fenomen - deşi nu lipseşte - are o frecvenţă mai mică decât în Brazilia sau Chile, spre exemplu
, pentru că succesul politicienilor (europeni) depinde în mai mare măsură de succesul partidelor lor (şi de acela al familiilor politice de apartenenţă). Există şi excepţii, cum este cazul Italiei, unde aproximativ ¼ dintre deputaţi şi-au schimbat partidele între 1996 şi 2001
. În mod tradiţional schimbarea partidelor era considerată (şi în România nu cu mulţi ani în urmă) ca fiind un fenomen aberant sau o variabilă ce indică slăbiciunea partidelor şi/sau a sistemului de partide, un fenomen uzual democraţiilor tinere; studiile şi realităţile recente dedicate vieţii politice europene arată că nici în Europa nu este vorba tocmai de un fenomen otiosum – un studiu elaborat de Gail McElroy indicând că Parlamentul European este el însuşi supus switching-ului (în legislatura 1989-1994 71 de membri sau 15% din totalul parlamentarilor şi-au schimbat apartenenţa politică faţă de momentul accederii)
 

În Franţa anului 2007, victoria lui Nicholas Sarkozy la Preşedinţie va fi atras după sine părăsirea Partidului Socialist de o serie întreagă de membri cu notorietate, dintre care unii vor deveni oficiali ai guvernului UMP. Deci şi democraţiile occidentale cunosc acest fenomen. În 2009 exista o singură democraţie vestică cu prevederi constituţionale privind mandatul imperativ (Portugalia) şi, din spaţiul extra-comunitar, Ucraina (prin revenirea, în 2010, la o variantă anterioară a Constituţiei, care nu cuprindea mandatul imperativ, Ucraina a renunţat practic la sancţionarea switchingului).
Dintre statele foste comuniste, primul care a luat în considerare legalizarea mandatului imperativ a fost Rusia; în 1994, Duma de Stat a votat un amendament legislativ prin care  parlamentarul ales pe lista unui partid (în sistemul electoral mixt în vigoare la acea dată) îşi pierdea mandatul dacă încălca disciplina de partid (nu a trecut la vot). În 2006 mandatul imperativ a fost reintrodus deşi nu era prevăzut în Constituţie. Şi Serbia a avut prevederi de acest tip, la care a renunţat în 2003 pentru a fi reintroduse în 2006.
În Marea Britanie, The Recall of MPs Bill (2015) se referă la circumstanţele în care un membru al Camerei Comunelor îşi poate pierde mandatul ca urmare a exercitării cu rea-credinţă sau (constant) în mod defectuos, a mandatului. Iniţial, Coaliţia Conservatorilor şi Liberal-Democraţilor au anunţat, în campania lor electorală din 2010, intenţia depunerii unui proiect legislativ de tip „recall” însă între ceea ce s-a dorit iniţial şi ceea ce s-a obţinut (în urma depunerii a numeroase amendamente) a existat un ecart destul de mare. De partea cealaltă a spectrului politic, propunerea conservatorilor a fost pusă în cauză ca fiind prea „americană”. Astfel, în circumstanţe bine definite un parlamentar îşi poate pierde mandatul: dacă este suspendat din activitatea parlamentară mai bine de 21 de zile sau dacă are o sentinţă de condamnare cu închisoarea. În aceste condiţii Speakerul Comunelor, prin intermediul unui ofiţer peţionar, trimite în circumscripţie electorilor o notificare care rămâne deschisă spre semnare timp de 8 săptămâni; dacă cel puţin 10% din electorii eligibili semnează respectiva petiţie locul este declarat vacant şi se trece la organizarea de alegeri parţiale. Însă în UK nu există prevederi privind părăsirea partidului şi pierderea mandatului; nu există un text de lege prin care părăsirea partidului să determine, automat, pierderea mandatului şi organizarea de alegeri parţiale. 
Migraţia politică în intervalul mandatului nu este un fenomen nou în UK: în 1947 Tom Horabin defecta din partidul Liberal pentru Laburişti, motivând că nu trebuie să renunţe la mandatul său din Camera Comunelor (circumscripţia North Cornwall) deoarece „partidul este cel care şi-a schimbat principiile, nu el”. Există şi precedente în favoarea alegerilor parţiale. În 1982 Bruce Douglass-Mann parlamentar de Mitcham & Morden a părăsit Partidul Laburist pentru SDP, însă decizia nu a fost primită cu entuziasm nici în SDP, în condiţiile în care acesta nu şi-a consultat electoratul înainte de a trece la un alt partid. În aceste condiţii optează pentru înscrierea în alegeri parţiale, pe care le pierd şi laburiştii şi SDP, mandatul fiind câştigat strategic de conservatori în condiţiile izbucnirii conflictului din Insulele Falkland. Alte exemple: Dick Taverne trece de la Laburişti la Democrat-Laburişti, renunţă la mandat dar se înscrie la parţiale, pe care le şi câştigă. Renunţarea la mandat şi organizarea de alegeri parţiale în condiţiile renunţării la calitatea de membru al unui partid în favoarea înscrierii în altul „ar trebui să devină regula, nu excepţia”, opina Chris Skidmore (MP) care a şi introdus o intervenţie (Ten-Minute Rule Bill) în care şi-a exprimat această poziţie (pierderea mandatului la părăsirea partidului şi eventual participarea la parţiale). În cele din urmă, dacă regula nu poate fi acceptată ar trebui luată în consideraţie măcar consultarea electoratului din circumscripţie înainte ca parlamentarul să treacă la un alt partid
. Chiar dacă Marea Britanie nu are legi „anti-defection” acestea sunt întâlnite în mare măsură în statele componente ale Commonwealthului britanic. 
În Italia şi Franţa -  parlamentele ambelor state (incluse în rândul democraţiilor avansate) au suferit rate înalte ale migraţiei politice (fenomen de care politicieni charismatici - Macron de exemplu - au ştiut să profite electoral) însă partidele parlamentare nu şi-au pus cu acuitate problema unei / unor legi „anti-defecţiune”, preferând mai degrabă, pentru chek-ul parlamentarilor utilizarea statutelor şi prevederilor acestora (cu privire la relaţia partid  - parlamentar).  Constituţia Franţei - ca şi cele ale Lituaniei, Germaniei, României sau Spaniei - interzice explicit introducerea oricărei limitări mandatului de parlamentar. Partidele politice recurg la metode alternative pentru a se asigura de loialitatea parlamentarilor (antamarea unui pact politic între partidele parlamentare, în cazul Spaniei), sau ca HZDS (în Slovacia, de unde pare ca s-a inspirat PP-DD) care, în contextul alegerilor din 1992, le-a stabilit deputaţilor plata unei sume semnificative către trezoreria partidului, în caz de defecţiune politică. 
În Suedia, dacă un parlamentar părăseşte partidul sau este exclus în timpul intervalului electoral acesta / aceasta rămâne membru al Parlamentului dar nu poate forma un grup parlamentar (nu poate avea o astfel de iniţiativă) şi nici nu poate adera la un alt grup. . 

În ceea ce priveşte unele dintre „noile democraţii din UE” şi anume Polonia, Republica Cehă, Lituania şi Letonia se consideră –  vorbim de opiniile cu autoritate – că defecţiunile politice sunt benefice democraţiei, fiind parte a competiţiei şi competitivităţii partidelor politice, de care beneficiază sistemele de partide atât sub aspectul instituţionalizării cât şi al consolidării; un alt argument este acela al temperării partidului de a deveni o „fortăreaţă” prin preluarea controlului cvasi-total asupra aleşilor.  Unii autori vorbesc şi de anumite condiţii pentru ca „migraţia” să fie benefică: „când switcherii trec de la un partid mai mic la unul mai mare” şi când  parlamentarul / facţiunile care migrează asigură perspective sporite de câştigare a unui număr mai mare de mandate partidului care îi preia
. Există însă şi argumente contrare, prezentate în final.
Portugalia este singurul stat (dintre statele membre ale Uniunii Europeane) care are în Constituţie o prevedere privind pierderea mandatului parlamentar dacă alesul se înregistrează ca membru al unui alt partid decât cel pentru care a candidat la alegeri. Cu toate acestea, mandatul nu este imperativ ci de reprezentare naţională
. 
În parlamentarismul lusitan mandatul este dependent de apartenenţa la grupul parlamentar al partidului pe listele căruia a fost obţinut – din această perspectivă parlamentarul pare mai curând a fi deţinătorul unui „mandat administrat de partid”, însă tot în baza unui vot popular. În condiţiile în care o bună parte a secolului al XX-lea regimul politic portughez s-a deplasat între „dictatura naţională” şi „corporatismul autoritarist salazarist”, apare ca firesc ca a Treia Republică (cu începere din 25.04.1974) să aibă în prim plan consolidarea regimului democratic şi implicarea civică în păstrarea acestuia. Din acest motiv legiuitorul constituţional a căutat un just echilibru între dimensiunea reprezentativă, dimensiunea participativă şi dimensiunea referendară (democraţia semi-directă). Privind democraţia ca dependentă de calitatea regulilor de selecţie, de urmărirea interesului general şi de stabilitatea instituţiilor fundamentale, legiuitorul a fuzionat elemente de mandat imperativ (J-J. Rousseau) cu principiile mandatului reprezentativ (Emmanuel Sieyès).
Constituţia Republicii Portugheze

Art. 152. Reprezentare politică

1. Legea nu limitează corespondenţa dintre voturi şi locuri prin stabilirea unui procent minim la nivel naţional din voturile exprimate.

2. Membrii Parlamentului reprezintă întreaga ţară, nu numai circumscripţiile pentru care sunt aleşi.
Art. 160. Pierderea mandatului şi demisia

1. Membrii Adunării îşi pierd mandatul parlamentar în cazul în care:

a. Îşi pierd drepturile sau fac obiectul uneia dintre incompatibilităţile stabilite prin lege;

b. Nu îşi ocupă locul în Adunare sau depăşesc numărul de absenţe stabilit prin Regulamentul de procedură;

c. Se înregistrează ca membru al unui alt partid decât cel pentru care au candidat la alegeri;

d. Sunt condamnaţi de către o instanţă judecătorească pentru săvârşirea uneia dintre infracţiunile speciale pentru care titularii de funcţii politice pot fi făcuţi răspunzători, comise în cadrul exercitării funcţiei lor şi pentru care au fost condamnaţi la pierderea drepturilor în cauză ori sunt condamnaţi pentru participarea la organizaţii rasiste sau care au o ideologie fascistă.

*
Încorporarea prevederilor anti-defecţiune în constituţii ar afecta – potrivit experţilor şi politologilor – natura relaţiei dintre ramurile executivă şi legislativă ale puterii în stat. În regimurile parlamentare (şi cele catalogate, uneori, ca fiind semi-prezidenţiale) relaţia legislativ – executiv e într-un fel determinată de configuraţia parlamentului (şi de tipul de mandat al preşedintelui partidului / coaliţiei dominante în respectivul ciclu electoral); aparatul (de partid) şi parlamentarii joacă un rol important în exercitarea guvernării (stabilitatea majorităţii, validarea programului de guvernare, orientarea politicilor publice, utilizarea resurselor); includerea unor astfel de prevederi în sensul mandatului imperativ teoretic ar consolida controlul partidului asupra loialităţii parlamentarilor (nu obligatoriu şi al militanţilor, membrilor şi aderenţilor), însă acest lucru este mai degrabă valid pentru partidele parlamentare aflate în zona minorităţii şi nu a majorităţii. În plus ar amplifica şi mai mult reglarea vieţii partizane de către puterile publice – aceasta existând deja prin normele legale de funcţionare democratică a partidelor (pendinte legilor de organizare şi funcţionare ale acestora; în virtutea legii partidele sunt definite ca organizaţii publice sau cvasi-publice, cu finanţare, structuri şi funcţionare decise, în fond, de stat;  ideea apariţiei acestor legi a fost aceea de a găsi un echilibru între funcţionarea partizană şi reprezentarea democratică a societăţii). Tendinţa este aceea de apariţie a tipurilor din aria „ catch-all” sau „cartel-party”, partide legate de stat prin subsidii, mai puţin dependente de militanţi (care devin rapid contestatari, în anumite condiţii) cu campanii extrem de profesionalizate, foarte centralizate şi finanţate prin mijloace statale. Principala preocupare a unui astfel de partid constă în selectarea liderilor capabili să fie buni conducători, buni manageri de la care se aşteaptă gestiunea abilă a intereselor compozite ale societăţii
. 
Argumente favorabile măsurilor de tip recall (anti-defecţiune)

· Contribuie la stabilitatea şi eficienţa sistemului de partide (măsurile fiind bune şi pentru majorităţi dar şi pentru minorităţile parlamentare);

· Forumul „Democracy Development Programme - “Impact and Future of the Floor Crossing Legislation (2006) analizând activitatea parlamentelor în acest context al migraţiei / anti-migraţiei politice găsea fenomenul „defectării” ca fiind nu foarte benefic mai ales pentru democraţiile emergente (fiind citat exemplul Africii de Sud care a renunţat la legislaţia anti-defection efectele imediat cuantificabile fiind creşterea apatiei la vot şi declinul prestigiului instituţiei parlamentare). Concluziile generale ale Forumului, împărtăşite de cea mai mare parte a participanţilor, au arătat că fenomenul migraţiei politice (floor crossing) slăbeşte calitatea democraţiilor emergente, nu conduce la competitivitate democratică ci mai curând la efecte secundare din sfera corupţiei politice
 (din păcate concluziile s-au bazat mai mult pe emotivitate şi mai puţin pe prezentarea unor date statistice, n.m.) 
· Deşi există puţine studii sistematice privind fenomenul migraţiei politice în dimensiunea sa trans-naţională, unul dintre acestea privind activitatea a 65 de parlamente naţionale
 (bazat pe chestionarele adresate participanţilor la Conferinţa din Mexic a Uniunii Inter-Parlamentare (din 2004)  a generat următoarea situaţie:

	Experienţe de tip „party-defection”
	Nu există legi „anti-defection”
	Există legi „anti-defection”
	Total

	DA
	7 (20%)
	3 (10%)
	10

	NU
	28 (80%)
	27 (90%)
	55

	
	35 (100%)
	30 (100%)
	65


În al său ghid „Parliament and democracy in the twenty-first century practice” (secţiunea 2, Parlamentul reprezentativ)
 Uniunea Inter-Parlamentară, la capitolul „Drepturile individuale (ale parlamentarilor) şi disciplina de partid” arată că problema libertăţii de acţiune şi drepturile individuale ale parlamentarilor în raport cu disciplina de partid este una sensibilă şi dificil de rezolvat: pe de o parte este rezonabil pentru un partid pe a cărui platformă şi sub a cărui siglă un MP a fost ales să aştepte de la acesta să participe la realizarea programului electoral votat; acest lucru este important pentru partid dar şi pentru electoratul acestuia care votează un MP prin medierea partidului şi prin aceasta aşteaptă de la acesta un comportament politic predictibil. Insă partidul are modalităţi variate de a sancţiona comportamentul „dizident”, de la cele mai puţin aspre până la excludere. În general, trebuie să se considere că „descalificarea” unui MP presupune sau poate fi interpretată ca încălcarea dreptului la liberă exprimare şi poate fi acceptată doar dacă parlamentul ca întreg se pronunţă nu pentru pierderea calităţii de membru de partid ci pentru ofense serioase (de natură penală). 
OSCE/ODIHR, într-un document datat 2003 "Existing Commitments for Democratic Elections in OSCE Participating States", descrie practicile și standardele OSCE derivate din Documentul Copenhaga; în interpretarea sa mandatul trebuie presupus ca fiind deținut de candidat (individual); chiar dacă există state în care mandatul este retras dacă MP părăsește partidul, retragerea mandatului nu trebuie considerată ca fiind disponibilă simplei moțiuni a partidului (structurilor sale abilitate) împotriva respectivului parlamentar dar poate face subiectul unei legi aplicabile tuturor, în condițiile în care legislatorul național consideră acest lucru (și, evident, nu contravine prevederilor constituțional).

